**สัญญาการซื้อขายไฟฟ้าจากโซลาร์เซลล์**

สัญญานี้ทำขึ้นวันที่................................. ณ ..................................................................................

ระหว่าง........................................................................ โดย...........................................................................ตำแหน่ง............................................................................. บัตรประชาชนเลขที่.......................................................ที่อยู่.......................................................................................................................................................................... ต่อไปในสัญญานี้จะเรียกว่า “ผู้ซื้อ” ฝ่ายหนึ่ง กับ

**บริษัท โอเอวัน จำกัด** สำนักงานใหญ่เลขที่ ๓๐๐/๕๗ หมู่บ้านกลางเมืองเออร์บาเนี่ยน พระราม ๙-ลาดพร้าว ซอยลาดพร้าว ๘๔ ถนนประดิษฐ์มนูธรรม แขวงวังทองหลาง เขตวังทองหลาง กรุงเทพมหานคร ๑๐๓๑๐ โดย นางสาวฐิติมา มโนหมั่นศรัทธา ตำแหน่งประธานกรรมการบริหาร ผู้มีอำนาจลงนามผูกพันนิติบุคคลปรากฏตามหนังสือรับรองบริษัทฯ ต่อไปในสัญญานี้จะเรียกว่า “**ผู้ขาย**” อีกฝ่ายหนึ่ง

ผู้ซื้อมีความประสงค์จะซื้อไฟฟ้าจากโซลาร์เซลล์จากผู้ขาย โดยผู้ขายจะต้องติดตั้งอุปกรณ์ผลิตกระแสไฟฟ้าจากโซลาร์เซลล์ขนาดกำลังการผลิตไม่น้อยกว่า.......................................................................กิโลวัตต์ มูลค่า..............................................................บาท ( .......................................................................................บาท ) เพื่อลดค่าใช้จ่ายทางไฟฟ้าให้กับผู้ซื้อ โดยคู่สัญญาทั้งสองฝ่ายตกลงทำสัญญาซื้อ-ขายไฟฟ้าจากโซลาร์เซลล์ฉบับนี้ โดยมีสาระสำคัญดังต่อไปนี้

**ข้อ ๑ การออกแบบและติดตั้ง**

๑.๑ ผู้ขายจะทำการสำรวจสถานที่และพื้นที่ที่จะติดตั้งอุปกรณ์ผลิตกระแสไฟฟ้าจากโซลาร์เซลล์ตามตำแหน่งที่ผู้ซื้อกำหนด หากว่าพื้นที่นั้นไม่สามารถติดตั้งได้ หรือมีอุปสรรคที่จะทำให้การติดตั้งไม่ได้ผลการผลิตกระแสไฟฟ้าได้สูงสุด สามารถเปลี่ยนตำแหน่งที่ติดตั้งใหม่ที่ให้ผลการผลิตกระแสไฟฟ้าได้สูงสุด ทั้งนี้ต้องเป็นไปตามความเห็นชอบของคู่สัญญาทั้งสองฝ่าย

๑.๒ ผู้ขายจะทำการออกแบบการติดตั้งโซลาร์เซลล์ตามปริมาณการใช้ไฟฟ้าจากการคำนวณทางวิศวกรรมไฟฟ้าจากค่าการใช้ไฟฟ้าของผู้ซื้อย้อนหลังไม่น้อยกว่า ๒ ปี เพื่อให้ได้กำลังการผลิตตามความต้องการใช้งานจริง ภายใต้ความเห็นชอบของผู้ซื้อ

๑.๓ หากพื้นที่ติดตั้งต้องมีการปรับปรุงพื้นที่หรืออาคารบางส่วน ต้องไม่ทำให้ความสวยงามของพื้นที่หรืออาคารลดลงเกินความจำเป็น และต้องได้รับความเห็นชอบจากผู้ซื้อเป็นหนังสือก่อนจึงจะเข้าไปทำการปรับปรุงพื้นที่ได้ โดยค่าใช้จ่ายในการปรับปรุงพื้นที่เป็นความรับผิดชอบของผู้ขาย

๑.๔ การเข้าพื้นที่เพื่อติดตั้งอุปกรณ์ผลิตกระแสไฟฟ้าจากโซลาร์เซลล์ ผู้ขายต้องได้รับความเห็นชอบจากผู้ซื้อเป็นหนังสือเห็นชอบเท่านั้นจึงจะเข้าไปดำเนินการได้

๑.๕ ผู้ซื้อจะต้องประกาศให้บุคลากรในหน่วยงานทราบถึงการเข้ามาติดตั้งอุปกรณ์ และกันบริเวณไม่ให้บุคคลอื่นที่ไม่ใช่บุคลากรของผู้ขายเข้ามาในพื้นที่การก่อสร้าง

๑.๖ พื้นที่ก่อสร้างเป็นพื้นที่อันตรายห้ามผู้ที่ไม่เกี่ยวข้องเข้ามาในพื้นที่ก่อสร้าง หากบุคคลอื่นที่ไม่ใช่บุคลากรของผู้ขายจะเข้ามาในพื้นที่ก่อสร้างเพื่อเข้ามาสังเกตการณ์ หรือถ่ายทำวิดีโอ ต้องมีการขออนุญาตเป็นหนังสือและต้องได้รับการอนุญาตจากวิศวกรที่ควบคุมการก่อสร้างให้เข้าพื้นที่ได้เป็นหนังสือเท่านั้นจึงจะเข้าพื้นที่ก่อสร้างได้ แต่หากได้รับอันตรายบุคคลผู้นั้นต้องรับผิดชอบตนเองและไม่สามารถเรียกร้องค่าเสียหายใด ๆ จากผู้ขาย

๑.๗ ผู้ขายจะต้องประกาศมาตรการรักษาความปลอดภัยบริเวณพื้นที่ก่อสร้าง เพื่อป้องกันอุบัติเหตุ หรืออันตรายจากการก่อสร้าง

๑.๘ ผู้ขายจะดำเนินการขออนุญาตติดตั้งและขนานไฟฟ้ากับการไฟฟ้านครหลวง และขออนุญาตต่อหน่วยงานที่เกี่ยวข้องทั้งหมด เพื่อให้การใช้ไฟฟ้าจากโซลาร์เซลล์ไม่มีปัญหาทางกฎหมายกับหน่วยงานที่เกี่ยวข้อง

๑.๙ เมื่อการติดตั้งเสร็จสิ้น ผู้ขายจะทำการทดสอบระบบจนกว่าจะมั่นใจว่าระบบพร้อมให้ผู้ซื้อใช้งานได้แล้ว จึงจะเปิดให้บริการอย่างเป็นทางการต่อไป

๑.๑๐ ผู้ซื้อสามารถตรวจสอบทุกขั้นตอนการดำเนินการได้ และต้องลงลายมือชื่อกำกับเอกสารการดำเนินการในแต่ละขั้นตอนด้วย

๑.๑๑ การดำเนินการส่วนการออกแบบและติดตั้ง ผู้ซื้อไม่ต้องเสียค่าใช้จ่ายใด ๆ

**ข้อ ๒ สิทธิการใช้พื้นที่ติดตั้งอุปกรณ์ผลิตกระแสไฟฟ้าจากโซลาร์เซลล์**

๒.๑ พื้นที่ติดตั้งอุปกรณ์ผลิตกระแสไฟฟ้าจากโซลาร์เซลล์ เป็นพื้นที่หวงห้ามที่อยู่ในความดูแลของผู้ขาย บุคคลอื่นที่ไม่ใช่บุคลากรของผู้ขายไม่มีสิทธิ์เข้า เว้นแต่จะได้รับอนุญาตให้เข้าใช้พื้นที่ดังกล่าวจากผู้ขายเป็นหนังสืออนุญาตเท่านั้น

๒.๒ กรณีที่ผู้ซื้อต้องการใช้พื้นที่ติดตั้งอุปกรณ์ผลิตกระแสไฟฟ้าจากโซลาร์เซลล์เพื่อประโยชน์ทางการศึกษา หรือจัดกิจกรรมเผยแพร่ประโยน์จากการใช้ไฟฟ้าจากโซลาร์เซลล์ ผู้ซื้อต้องมีหนังสือแจ้งให้ผู้ขายทราบล่วงหน้าไม่น้อยกว่า ๓๐ วัน ซึ่งผู้ขายจะต้องมีหนังสืออนุญาตให้ใช้พื้นที่ดังกล่าวแล้วผู้ซื้อจึงจะมีสิทธิ์เข้าใช้พื้นที่ดังกล่าวได้ และในวันจัดกิจกรรมผู้ขายจะต้องส่งเจ้าหน้าที่มาดูแลความปลอดภัยในระหว่างจัดกิจกรรมด้วย

๒.๓ พื้นที่ติดตั้งอุปกรณ์ผลิตกระแสไฟฟ้าจากโซลาร์เซลล์ หมายถึง

๒.๓.๑ พื้นที่ที่มีการติดตั้งแผงโซลาร์เซลล์และบริเวณโดยรอบระยะไม่เกิน ๑๐ เมตร

๒.๓.๒ พื้นที่ที่มีการติดตั้งอินเวอร์เตอร์และสายไฟฟ้าที่เชื่อมต่ออุปกรณ์ผลิตกระแสไฟฟ้าจากโซลาร์เซลล์ทั้งหมด

**ข้อ ๓ การคิดค่าไฟฟ้าและการจดนับจำนวนการใช้ไฟฟ้า**

๓.๑ ราคาค่าไฟฟ้าจากโซลาร์เซลล์ต่อหน่วยที่รวมภาษีมูลค่าเพิ่มแล้ว คือ ............... บาท (..........................................................) คงที่ตลอดอายุสัญญา ซึ่งเป็นราคาต่อหน่วยที่ถูกกว่าค่าไฟฟ้าที่ผู้ซื้อจ่ายให้กับการไฟฟ้านครหลวงเดือนล่าสุดร้อยละ ๒๐ และไม่ใช่ราคา TOU (Time of Used) ที่ราคาค่าไฟฟ้ากลางวันกับกลางคืนแตกต่างกัน

๓.๒ ผู้ขายคิดค่าไฟฟ้าจากผู้ซื้อตามหน่วยการใช้ไฟฟ้าจริง

๓.๓ บุคลากรของผู้ขายกับบุคลากรของผู้ซื้อร่วมกันจดจำนวนหน่วยการใช้ไฟฟ้าที่มิเตอร์ไฟฟ้าจากโซลาร์เซลล์ และร่วมกันลงนามในเอกสารการใช้ไฟฟ้าจากโซลาร์เซลล์รายเดือน

๓.๔ เมื่อผู้ซื้อได้รับหนังสือค่าไฟฟ้าจากโซลาร์เซลล์แล้ว ต้องชำระค่าไฟฟ้าจากโซลาร์เซลล์ให้กับผู้ขายภายในเวลา ๓ วัน ตั้งแต่วันที่ได้รับหนังสือค่าไฟฟ้าจากโซลาร์เซลล์ไม่รวมวันหยุดราชการ

๓.๕ ผู้ซื้อมีหน้าที่ต้องจัดทำเอกสารการชำระเงินที่มีการหักภาษี ณ ที่จ่ายให้กับผู้ขายร้อยละ ๓

**ข้อ ๔ การรับประกัน**

๔.๑ ผู้ขายต้องทำประกันวินาศภัยที่เกิดจากอุปกรณ์ผลิตกระแสไฟฟ้าจากโซลาร์เซลล์

๔.๒ ผู้ขายรับประกันอุปกรณ์ผลิตกระแสไฟฟ้าจากโซลาร์เซลล์ทุกชิ้นตลอดอายุสัญญา เมื่ออุปกรณ์ชำรุด เสียหาย หรือทำงานไม่เต็มประสิทธิภาพผู้ขายต้องเปลี่ยนอุปกรณ์นั้นให้สามารถทำงานได้อย่างต่อเนื่องหรือดีกว่าเดิม

**ข้อ ๕ การดูแลรักษาอุปกรณ์ผลิตกระแสไฟฟ้าจากโซลาร์เซลล์**

๕.๑ ผู้ขายมีหน้าที่ต้องดูแลรักษาอุปกรณ์ผลิตกระแสไฟฟ้าจากโซลาร์เซลล์ทุกชิ้นตลอดอายุสัญญา ตามแผนปฏิบัติการที่ได้รับความเห็นชอบจากผู้ซื้อแล้ว โดยแผนปฏิบัติการต้องประกอบไปด้วย

๕.๑.๑ แผนการทำความสะอาดแผงโซลาร์เซลล์

๕.๑.๒ แผนการตรวจอุปกรณ์ผลิตกระแสไฟฟ้าจากโซลาร์เซลล์ประจำเดือน, ประจำปี

๕.๑.๓ แผนการป้องกันอัคคีภัยและดับเพลิงที่เกิดจากการผลิตกระแสไฟฟ้าจากโซลาร์เซลล์

๕.๑.๔ แผนฉุกเฉินที่เกิดจากการผลิตกระแสไฟฟ้าจากโซลาร์เซลล์ไม่ทำงาน หรือเกิดอุบัติเหตุจากกรณีต่าง ๆ

๕.๒ ผู้ขายต้องจัดทำแผนปฏิบัติการส่งให้ผู้ซื้อพิจารณาเห็นชอบ หากว่าผู้ซื้อเห็นว่าต้องมีการปรับปรุงแผนปฏิบัติการ ผู้ขายต้องปรับปรุงแผนปฏิบัติการจนกว่าจะได้รับความเห็นชอบจากผู้ซื้อ

๕.๓ ผู้ขายต้องจัดทำแผนฉุกเฉินให้ผู้ซื้อพิจารณาเห็นชอบ หากว่าผู้ซื้อเห็นว่าต้องมีการปรับปรุงแผนฉุกเฉิน ผู้ขายต้องปรับปรุงแผนฉุกเฉินจนกว่าจะได้รับความเห็นชอบจากผู้ซื้อ

๕.๔ เมื่อผู้ขายได้รับการแจ้งความเสียหายจากผู้ซื้อ ผู้ขายจะทำการตรวจสอบและแก้ไขความเสียหายนั้นภายในเวลาไม่เกิน ๒๔ ชั่วโมง แต่หากว่ามีอุปกรณ์รายการใดที่ต้องสั่งจากต่างประเทศและใช้เวลาการซ่อมแซมเกินกว่าเวลาที่กำหนด ผู้ขายต้องแจ้งให้ผู้ซื้อทราบเป็นหนังสือเท่านั้น และต้องกำหนดระยะเวลาการเปลี่ยนอุปกรณ์ใหม่ที่ชัดเจนด้วย และระหว่างที่รออุปกรณ์ใหม่ผู้ขายต้องมีอุปกรณ์สำรองมาใช้งานเป็นการชั่วคราวได้

**ข้อ ๖ การอบรมการใช้งานและดูแลรักษาอุปกรณ์เบื้องต้น**

๖.๑ ก่อนที่ผู้ขายจะส่งมอบอุปกรณ์ผลิตกระแสไฟฟ้าจากโซลาร์เซลล์ให้กับผู้ซื้อ ผู้ขายมีหน้าที่ต้องอบรมให้ความรู้ในการใช้งาน ดูแลรักษา และการป้องกันอัคคีภัยจากอุปกรณ์ผลิตกระแสไฟฟ้าจากโซลาร์เซลล์เบื้องต้นให้กับผู้ซื้อ จนกว่าผู้ซื้อจะมั่นใจว่าสามารถใช้งานและดูแลรักษาอุปกรณ์เบื้องต้นได้ด้วยตนเอง หลังจากนั้นผู้ซื้อจะลงนามในหนังสือยืนยันความพร้อมในการรับมอบอุปกรณ์ทั้งระบบจากผู้ขาย

๖.๒ หลังจากที่ผู้ขายส่งมอบอุปกรณ์ผลิตกระแสไฟฟ้าจากโซลาร์เซลล์ให้กับผู้ซื้อแล้ว นอกจากผู้ขายจะมีหน้าที่ติดตามตรวจสอบการทำงานของอุปกรณ์ต่าง ๆ ให้ทำงานได้อย่างสมบูรณ์ตามแผนปฏิบัติการแล้ว ผู้ขายต้องอบรมให้ความรู้ในการใช้งาน ดูแลรักษา และการป้องกันอัคคีภัยที่เกิดจากการใช้งานอุปกรณ์ผลิตกระแสไฟฟ้าจากโซลาร์เซลล์กับผู้ซื้อเป็นประจำทุกปี หรือตามที่ผู้ซื้อประสงค์อย่างน้อยปีละ ๑ ครั้ง และต้องแจ้งระยะเวลาการอบรมการป้องกันอัคคีภัยและดับเพลิงล่วงหน้าไม่น้อยกว่า ๓๐ วัน

**ข้อ ๗ การตรวจสอบการทำงานของระบบไฟฟ้าจากโซลาร์เซลล์**

๗.๑ ผู้ขายต้องจัดทำระบบการตรวจสอบและดูแลระบบการผลิตกระแสไฟฟ้าจากโซลาร์เซลล์ผ่านระบบออนไลน์ให้ผู้ซื้อสามารถเข้าตรวจสอบและดูผลการผลิตกระแสไฟฟ้าจากโซลาร์เซลล์ ตรวจสอบสภาพการทำงานของอุปกรณ์ต่าง ๆ ผ่านจอมอนิเตอร์หรือโทรศัพท์มือถือได้ตลอดเวลา

๗.๒ เมื่อเกิดเหตุการทำงานที่ผิดพลาดหรือผิดปกติ ระบบจะต้องแจ้งเตือนให้ผู้ดูแลระบบทั้งของผู้ขายและผู้ซื้อได้รับทราบในทันที เพื่อดำเนินการแก้ไขเหตุได้ทันที

**ข้อ ๘ การสนับสนุนงานของผู้ซื้อ**

๘.๑ ผู้ขายมีบุคลากรที่มีความรู้และประสบการณ์เกี่ยวกับโซลาร์เซลล์และพลังงานสะอาดที่พร้อมให้การสนับสนุนภารกิจของผู้ซื้อในการให้ความรู้เกี่ยวกับการนำพลังงานสะอาดมาใช้งานและการอนุรักษ์พลังงาน โดยผู้ซื้อจะต้องแจ้งให้ผู้ขายทราบล่วงหน้าไม่น้อยกว่า ๓๐ วัน

๘.๒ ผู้ขายพร้อมสนับสนุนให้ผู้ซื้อจัดตั้งศูนย์เรียนรู้พลังงานสะอาดและการอนุรักษ์พลังงานขึ้นภายในหน่วยงาน เพื่อให้หน่วยงานของผู้ซื้อเป็นผู้นำด้านพลังงานสะอาดและการอนุรักษ์พลังงานของชุมชนหรือสังคม

**๙. ค่าปรับ**

๙.๑ กรณีผู้ซื้อไม่ชำระค่าใช้ไฟฟ้าจากโซลาร์เซลล์ภายในระยะเวลาที่กำหนดตามข้อ ๓.๔ ผู้ซื้อต้องเสียค่าปรับเป็นรายวัน ๆ ละ ๑,๐๐๐.๐๐ บาท (หนึ่งพันบาทถ้วน) จนกว่าจะมีการชำระเงินตามหนังสือค่าไฟฟ้าจากโซลาร์เซลล์

๙.๒ กรณีที่ผู้ขายไม่เข้ามาดำเนินการตามแผนปฏิบัติการโดยไม่มีเหตุผลอันควร ผู้ขายจะต้องเสียค่าปรับเป็นรายวัน ๆ ละ ๑,๐๐๐.๐๐ บาท (หนึ่งพันบาทถ้วน) จนกว่าจะมีการดำเนินการตามแผนปฏิบัติการที่กำหนด

๙.๓ กรณีที่ผู้ซื้อมีหนังสือแจ้งให้ผู้ขายเข้ามาตรวจสอบการทำงานของอุปกรณ์ผลิตกระแสไฟฟ้าจากโซลาร์เซลล์ว่าทำงานผิดปกติหรือไม่ แล้วผู้ขายไม่เข้ามาดำเนินการ ผู้ขายจะต้องเสียค่าปรับเป็นรายวัน ๆ ละ ๑,๐๐๐.๐๐ บาท (หนึ่งพันบาทถ้วน) จนกว่าจะมีการดำเนินการตามหนังสือ

๙.๔ กรณีที่มีเหตุให้ต้องเปลี่ยนอุปกรณ์ในระบบผลิตกระแสไฟฟ้าจากโซลาร์เซลล์ แต่ผู้ขายไม่ดำเนินการให้โดยไม่แจ้งสาเหตุ ผู้ขายจะต้องเสียค่าปรับเป็นรายวัน ๆ ละ ๑๐,๐๐๐.๐๐ บาท (หนึ่งหมื่นบาทถ้วน) จนกว่าจะมีการดำเนินเปลี่ยนอุปกรณ์ให้ระบบทำงานได้ต่อไป

๙.๕ หากอุปกรณ์ที่ต้องเปลี่ยนตามข้อ ๘.๔ ต้องสั่งซื้อจากต่างประเทศ ผู้ขายจะต้องมีหนังสือแจ้งให้ผู้ซื้อทราบและต้องมีรายละเอียดการสั่งซื้ออุปกรณ์นั้นให้ผู้ซื้อพิจารณา เพื่อผ่อนผันไม่เรียกเก็บค่าปรับ

๙.๖ พื้นที่ติดตั้งอุปกรณ์ผลิตกระแสไฟฟ้าจากโซลาร์เซลล์ เป็นพื้นที่หวงห้ามที่อยู่ในความดูแลของผู้ขาย หากมีบุคคลอื่นละเมิดเข้าไปในพื้นที่ดังกล่าวโดยไม่ได้รับอนุญาตจากผู้ขายแล้วทำให้เกิดความเสียหายแก่อุปกรณ์ผลิตกระแสไฟฟ้าจากโซลาร์เซลล์ทั้งหมดหรือบางส่วน

๙.๖.๑ ผู้ที่ละเมิดเป็นบุคลากรของผู้ซื้อทั้งทางตรงและทางอ้อม ผู้ซื้อต้องเป็นผู้รับผิดชอบต่อความเสียหายที่เกิดขึ้น

๙.๖.๒ ผู้ที่ละเมิดไม่ใช่บุคลากรของผู้ซื้อทั้งทางตรงและทางอ้อม ผู้ซื้อไม่ต้องรับผิดชอบต่อความเสียหายที่เกิดขึ้น

**๑๐. การเปลี่ยนแปลงแก้ไขสัญญา**

ถ้ามีเหตุจำเป็นต้องมีการเปลี่ยนแปลงแก้ไขสัญญาฉบับนี้ ให้ผู้ที่ประสงค์จะแก้ไขสัญญาทำหนังสือแจ้งความประสงค์ขอแก้ไขสัญญา โดยให้ระบุสาเหตุการขอแก้ไขสัญญาให้ชัดเจนเพื่อให้ทั้งสองฝ่ายมีการตั้งคณะทำงานการแก้ไขสัญญาภายในเวลาไม่เกิน ๓๐ วัน เพื่อให้การแก้ไขสัญญาเป็นประโยชน์ต่อทั้งสองฝ่าย

**๑๑. การยกเลิกสัญญา**

๑๑.๑ กรณีที่ผู้ซื้อประสงค์จะยกเลิกสัญญาจะต้องมีหนังสือแจ้งความประสงค์ดังกล่าวให้ผู้ขายล่วงหน้าไม่น้อยกว่า ๖๐ วัน

๑๑.๒ เมื่อสัญญาถูกยกเลิกตามข้อ ๑๑.๑ ผู้ขายจะต้องรื้อถอนการติดตั้งอุปกรณ์ผลิตกระแสไฟฟ้าจากโซลาร์เซลล์ให้แล้วเสร็จภายในเวลา ๓๐ วันนับจากวันที่ผู้ซื้อได้รับการชำระเงินค่าเสียใช้ไฟฟ้าจากโซลาร์เซลล์เดือนที่มีการยกเลิกสัญญาจากผู้ซื้อแล้ว

๑๑.๓ การยกเลิกสัญญาก่อนครบอายุสัญญาจะทำให้ผู้ขายได้รับความเสียหายจากการลงทุนติดตั้งอุปกรณ์ผลิตกระแสไฟฟ้าจากโซลาร์เซลล์ ผู้ขายมีสิทธิ์ที่จะเรียกร้องค่าความเสียหายจากผู้ซื้อตามค่าเสื่อมราคาของอุปกรณ์ผลิตกระแสไฟฟ้าจากโซลาร์เซลล์ในอัตราร้อยละ ๕ ต่อปี เช่น ผู้ขายลงทุนติดตั้งอุปกรณ์ผลิตกระแสไฟฟ้าจากโซลาร์เซลล์เป็นเงินทั้งสิ้น ๑๐๐ ล้านบาท ขณะที่ยกเลิกสัญญาเป็นปีที่มีการใช้งานมาแล้ว ๖ ปี หมายความว่าอุปกรณ์ผลิตกระแสไฟฟ้าจากโซลาร์เซลล์มีค่าความเสื่อมเท่ากับร้อยละ ๓๐ หรือเท่ากับ ๑๐๐,๐๐๐,๐๐๐ x ๓๐ / ๑๐๐ = ๓๐,๐๐๐,๐๐๐ บาท

๑๑.๓.๑ ผู้ซื้อไม่ประสงค์ที่จะใช้งานอุปกรณ์ผลิตกระแสไฟฟ้าจากโซลาร์เซลล์ต่อไป ผู้ซื้อจะต้องชำระค่าความเสียหายให้แก่ผู้ขายภายในเวลา ๑๒๐ วัน ระหว่างนั้นหากว่าผู้ซื้อยังคงมีการใช้ไฟฟ้าจากอุปกรณ์ผลิตกระแสไฟฟ้าจากโซลาร์เซลล์ของผู้ขาย ผู้ซื้อยังมีภาระที่ต้องชำระเงินค่าใช้ไฟฟ้าเหมือนดังสัญญายังไม่ถูกยกเลิก

๑๑.๓.๒ ผู้ซื้อประสงค์จะใช้อุปกรณ์ผลิตกระแสไฟฟ้าจากโซลาร์เซลล์ต่อไป ผู้ซื้อจะต้องชำระค่าอุปกรณ์ดังกล่าวตามมูลค่าที่ผู้ขายที่ลงทุน – ค่าเสื่อมราคาของอุปกรณ์ผลิตกระแสไฟฟ้าจากโซล่าเซล์ ให้แก่ผู้ขายภายในเวลา ๑๒๐ วัน ระหว่างนั้นหากว่าผู้ซื้อยังคงมีการใช้ไฟฟ้าจากอุปกรณ์ผลิตกระแสไฟฟ้าจากโซลาร์เซลล์ของผู้ขาย ผู้ซื้อยังมีภาระที่ต้องชำระเงินค่าใช้ไฟฟ้าเหมือนดังสัญญายังไม่ถูกยกเลิกไปจนกว่าผู้ซื้อจะได้รับค่าอุปกรณ์ผลิตกระแสไฟฟ้าจากโซลาร์เซลล์ครบถ้วน

๑๑.๔ กรณีที่ผู้ขายยกเลิกกิจการ อุปกรณ์ผลิตกระแสไฟฟ้าจากโซลาร์เซลล์ทั้งหมดให้ตกเป็นของผู้ซื้อ โดยผู้ขายหรือตัวแทนไม่สามารถเรียกร้องค่าเสียหายใด ๆ จากผู้ซื้อได้อีกต่อไป และผู้ซื้อจะไม่เรียกร้องค่าเสียหายใด ๆ จากผู้ขายหรือตัวแทนได้เช่นเดียวกัน

**๑๒. การตัดสินข้อพิพาท**

กรณีมีเหตุพิพาทที่ไม่สามารถตกลงกันได้ ทั้งสองฝ่ายเห็นร่วมกันให้เข้าสู่กระบวนการยุติธรรม ณ ศาลแพ่ง ถนนรัชดาภิเษก เขตจตุจักร กรุงเทพมหานคร เพื่อหาข้อยุติที่เป็นธรรมต่อทั้งสองฝ่าย

สัญญานี้ทำขึ้นเป็นสองฉบับ มีข้อความถูกต้องตรงกัน ทั้งสองฝ่ายได้อ่านและเข้าใจข้อความโดยละเอียดตลอดแล้ว เห็นว่าถูกต้องตามเจตนารมณ์ทุกประการ เพื่อเป็นหลักฐานจึงได้ลงลายมือชื่อพร้อมทั้งประทับตราสำคัญ (ถ้ามี) ไว้เป็นสำคัญต่อหน้าพยาน และแต่ละฝ่ายต่างยึดถือไว้ฝ่ายละหนึ่งฉบับ

|  |  |  |
| --- | --- | --- |
| ลงชื่อ | ..................................................................  (................................................................) | ผู้ซื้อ |
| ลงชื่อ | ..................................................................  (นางสาวฐิติมา มโนหมั่นศรัทธา )  ประธานกรรมการผู้บริหาร  บริษัท โอเอวัน จำกัด | ผู้ขาย |
| ลงชื่อ | ..................................................................  (................................................................) | พยาน |
| ลงชื่อ | ..................................................................  (................................................................) | พยาน |